Predkladacia správa

Vláda Slovenskej republiky na svojom zasadnutí dňa 15. augusta 2001 uznesením 
č. 732 schválila návrh na uzavretie Zmluvy medzi Slovenskou republikou a Českou republikou o železničnej privilegovanej peážnej doprave v mimoriadnych situáciách (ďalej len “zmluva”). Zmluva bola podpísaná dňa 20. novembra 2001 v Ostrave. Predkladaný dodatok bol schválený Legislatívnou radou vlády Slovenskej republiky dňa 27. 8. 2002.

Zmluva priamo upravuje práva alebo povinnosti fyzických osôb alebo právnických osôb, preto podlieha podľa Ústavy Slovenskej republiky ratifikácii, ku ktorej vyslovuje súhlas Národná rada Slovenskej republiky. Ustanovenia zmluvy sú v súlade s vnútroštátnymi právnymi predpismi Slovenskej republiky. Zmluva má podľa čl. 7 ods. 5 Ústavy Slovenskej republiky prednosť pred zákonmi, pretože priamo zakladá práva alebo povinnosti fyzických osôb alebo právnických osôb, ktoré budú uplatňované podľa tejto zmluvy.

Nakoľko v zmysle Zmien a doplnení legislatívnych pravidiel vlády Slovenskej republiky,  prijatých uznesením vlády č. 1130 z 28. novembra 2001, má byť súčasťou materiálu predkladaného na schválenie Národnej rade Slovenskej republiky aj Doložka prednosti medzinárodnej zmluvy pred zákonmi Slovenskej republiky, Ministerstvo dopravy, pôšt a telekomunikácií Slovenskej republiky predkladá túto doložku formou dodatku k pôvodnému už schválenému materiálu. Materiál obsahuje aj upravený návrh uznesenia Národnej rady Slovenskej republiky podľa nových predpisov. Po schválení dodatku vládou bude Národnej rade Slovenskej republiky predložený návrh na vyslovenie súhlasu s uzavretím uvedenej zmluvy.